Source: https://hunvaldugy.blog.hu/2014/07/01/207_kuria_3_nap_eldolt?token=0afb336f910b9044967b40005868963d
Timestamp: 2020-01-27 13:29:38
Document Index: 32838

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'bíróság ']

207. Kúria - 3. nap. Eldőlt? - A Hunvald-ügy
Röviden, szikáran: másfél évről egy évre enyhítette a Kúria harmadfokon Hunvald György büntetését, de ma csak a lakáskiutalásokkal kapcsolatosan hoztak jogerős ítéletet. Hunvaldot hivatali visszaélésben találták bűnösnek, a jogerős ítélet a korábbiaknál eggyel több bűncselekményt rótt a volt polgármester terhére, és két évre eltiltotta a közügyektől is
Az eredeti – 2009-es letartóztatására ürügyet szolgáltató – alapügyben, az erzsébetvárosi ingatlanok vitatott értékesítésében a Kúria helybenhagyta a korábbi ítéleteket és felmentette Hunvald Györgyöt a "maffiavádak" alól.
Az elsőrendű vádlott Gál Györgyöt a Kúria négy további esetben ítélte bűnösnek hivatali visszaélésben, az ő börtönbüntetése nem változott.
A bírói tanács Hunvald védőjének indítványára bizonyos vádpontokat elkülönített az ügytől és azokban nem hozott ítéletet. Sebes Péter ügyvéd közlése szerint az elkülönítés a hűtlen kezelés vádjával kapcsolatos eseteket, döntően tanácsadói szerződéseket érinti, és logikus a lépés – mert mint a Népszavának elmondta – számára is érthetetlen módon az ügyészség ugyanezekben az ügyekben párhuzamosan egy másik bíróságon is eljárást indított. Ezt a zuglói tanácsadó szerződések ügyeként ismerhette meg a közvélemény.
Az elkülönítés után ezeket a hűtlen kezeléses eseteket – köztük Szabó Zoltán telefonhasználatával kapcsolatosat is – várhatóan összevonják a Fővárosi Törvényszéken folyó eljárással, amelyben leghamarabb ősszel várható döntés.
A Kúria a Szabó Zoltán volt szocialista országgyűlési képviselőre hivatali visszaélés miatt kiszabott fél év, két évre felfüggesztett szabadságvesztést négy hónap, egy évre felfüggesz- tettre csökkentette. Emellett 250 ezer forint pénzmellékbüntetésre ítélte, a bűnsegédként elkövetett hűtlen kezelés vádja alól azonban felmentette. Szabó úgy nyilatkozott, hogy "a bíróság igazságtalan ítéletet hozott, de kegyelmet gyakorolt". (Hírhatár Online)
https://hunvaldugy.blog.hu/api/trackback/id/tr696463469